<classify> Gor Mahia na Al Khartoum zote zinatoka kundi A, ambapo Gor Mahia ilifanikiwa kuingia robo fainali baada ya kutengeneza rekodi nzuri ya kutokufungwa katika kundi hilo baada ya kushinda mechi tatu na kutoka sare moja.Gor Mahia ilishinda dhidi ya Yanga mabao 2-1, dhidi ya KMKM mabao 3-1, dhidi ya Telecom mabao 3-0 na dhidi ya Al Khartoum walitoka sare ya bao 1-1 wakati timu iliyoko kundi C waliifunga Adama City 2-1, wakafungwa na Azam 2-0 na kufungwa na KCCA bao 1-0.Katika mchezo huo, Gor Mahia wana nafasi kubwa ya kushinda kutokana na rekodi waliyoanza nayo. Timu wanayokutana nayo Malakia imekuwa ikisuasua katika kupata matokeo mazuri katika mechi zake ikishinda mchezo mmoja pekee.Mchezo huo una umuhimu mkubwa kwa Gor Mahia kutinga nusu fainali kwani wamekuwa wakionesha shauku ya kufika fainali kutokana na wachezaji wake kucheza kwa kujituma. Kwa upande wa Al Khartoum iliifunga Telecom mabao 5-0, KMKM 2-1, ikafungwa na Yanga bao 1-0 na kutoka sare ya bao 1-1 dhidi ya Gor Mahia.Timu inayokutana nayo APR iliyokuwa ikiongoza kundi B iliifunga Al Shandy bao 1-0, ikaifunga LLBA ya Burundi mabao 2-1 na dhidi ya Heegan 2-0.Al Khartoum ni timu iliyotengeneza historia ya kipekee kwani imeshiriki mashindano hayo kwa mara ya kwanza na kuonesha upinzani mkali kwa timu kubwa ilizokutana nazo kama Gor Mahia na Yanga.Kocha wa Khartoum, Mghana Kwesi Appiah ambaye aliwahi kuipeleka timu ya Taifa ya Ghana kwenye fainali za dunia alisema wamejipanga kufanya vizuri katika mchezo huo ili kutengeneza historia mpya katika kikosi chake. Alisema aliiona APR inavyocheza katika mashindano hayo hivyo atajipanga kuona ni kwa vipi waondoke na ushindi.Kwa upande wa Kocha Msaidizi wa APR, Vincent Mashami alisema mchezo huo ni muhimu kwao kushinda na kufika hatua ya nusu fainali.Tunaangalia timu tuliyopangiwa nayo tutajipanga vipi kuona kuwa tunafanya vizuri katika mchezo wetu wa robo fainali na hatimaye kuingia nusu fainali, kombe ni kitu kingine, alisema hivi karibuni wakati akizungumza na gazeti hili. Viingilio vya leo vitakuwa ni Sh. 3,000 na sh. 15,000.  <topic>: MICHEZO 